Irninis Miricioiu

Irninis Miricioiu (n. 11 septembrie 1983, Ploiești, România) este jurnalistă, personalitate media, moderator și producător de televiziune și prezentatoare de evenimente speciale. Activează din 2003 la Societatea Română de Televiziune.
Este cunoscută publicului datorită emisiunii culturale „Din Arhiva TVR”, lansată în 2008 la TVR3. Începând din 2008, emisiunea a fost difuzată neîntrerupt timp de 7 ani, pentru ca după o absență de alți 7 ani de pe micul ecran, să revină în grila TVR3 cu ediții noi, începând din toamna lui 2022. Lista invitaților prezenți în cadrul emisiunii „Din Arhiva TVR” numără personalități culturale printre care se află Victor Rebengiuc, Constantin Bălăceanu-Stolnici, Adrian Păunescu, Ion Toboșaru, Gheorghe Zamfir, Florin Piersic, Stela Popescu, Carmen Stănescu, Ileana Vulpescu, Matei Vișniec, Ion Besoiu și alții.
S-a născut pe 11 septembrie 1983 la Ploiești. Provine dintr-o familie de muzicieni, mama sa, Iolanda Miricioiu, fiind absolventă de Conservator, iar tatăl său, Cornel-Clement, fiind inginer. Cei doi frați ai mamei au fost Traian Miricioiu, dirijor și consilier în Ministerul Culturii, și Magdalena Săvescu, cunoscută realizatoare de emisiuni la Radio România.
Odată cu mutarea familiei în București, ea este crescută de bunica maternă, Antoaneta Miricioiu.
A absolvit Colegiul Național „Ion Luca Caragiale” din Ploiești. Ulterior, urmează cursurile Facultății de Litere, secția Română-Franceză din cadrul Universității București. A absolvit Facultatea de Jurnalism, Comunicare și Relații publice din cadrul Universității Spiru Haret și deține un master în Managementul Instițutiilor Media la Facultatea de Jurnalism și Științele Comunicării, Universitatea București.
Din 2017 este căsătorită cu inginerul Cătălin Ciugulan. În 2014, a devenit mama unei fetițe, Anais-Maria.
În anul I de facultate, în 2003, se angajează ca prompterist la Televiziunea Română în cadrul redacției „Jurnalul Cultural” de la TVR, emisiune difuzată la TVR Cultural. Ulterior, devine secretar de redacție, organizând toate documentele și informațiile din cadrul Jurnalului Cultural. Este „descoperită” de Luminița Besoiu, soția actorului Ion Besoiu, cea care vede în ea viitorul om de televiziune. Devine reporter de teren, timp în care realizează sute de știri. Despre perioada „Jurnalului” mărturisește că a fost o adevărată școală de televiziune. Rămâne în echipa „Jurnalului Cultural” până în 2005, când are ocazia să realizeze o serie de prezentări în cadrul emisiunii „Lecția pentru viitor”, difuzată pe TVR2. Este și redactor al emisiunii „Revista presei”, difuzată zilnic pe TVR Internațional.
Debutează pe micile ecrane în 2005 ca redactor prezentator al emisiunii „Universul credinței”, una dintre cele mai longevive emisiuni ale TVR1. Ulterior realizează documentare religioase și pentru emisiunea „Via Sacra” (TVR2), dar și reportaje pentru emisiuni ca „Numitor comun, Europa” (TVR Cultural), „Uși deschise” (TVR Internațional) sau rubrica „7 Muze” pentru „Autostrada TVR" (TVR2).
În 2008 devine moderatorul emisiunii „Autostrada TVR”, difuzată zilnic, în direct, pe TVR 2 alături de Andreas Petrescu și Felix Totolici. Participă la o serie de evenimente în calitate de prezentator al unor evenimente speciale: Festivalul Tinereții de la Costinești (1 mai 2008), Festivalul de Muzică Ușoară „George Grigoriu” de la Brăila alături de Octavian Ursulescu, Global Battle of the Bands de la București. Este prezentator secundar în cadrul Selecției Naționale pentru Eurovision, gală difuzată pe TVR1. Realizează o serie de reportaje de tip Making of despre Festivalul Callatis și despre „Întâlnirea Românilor de pretutindeni” care a avut loc la Mangalia.
În decembrie 2008, la scurtă vreme de la lansarea postului TVR3, i se propune să devină producătorul emisiunii „Din Arhiva TVR”, o emisiune culturală ce avea în prim plan interviuri cu personalități din teatru, muzică, arte, ilustrate cu imagini din Arhiva de Aur a Televiziunii Române. Timp de 7 ani cât a fost difuzată neîntrerupt emisiunea a numărat peste 200 de ediții cu mari personalități ale culturii românești.
În 2009 continuă să participe în calitate de prezentator al unor evenimente importante: seara simfonică și seara de folclor din cadrul Festivalului „Cerbul de Aur” de la Brașov, Festivalul „Callatis” de la Mangalia, „Cerbul de Aur Junior” de la Piatra Neamț, Festivalul Medieval de la Sighișoara, Dance Masters 2009. În paralel cu emisiunea pe care o produce, devine alături de Gelu Voicu, gazda emisiunii de folclor „Doi care doinesc” difuzată la TVR2. Realizează o serie de reportaje despre Gala Uniunii Scriitorilor din 2009.
În 2010 se implică într-un nou proiect TV, programul special de Crăciun de la TVR 1, „Hai să ne întâlnim sâmbătă seară” alături de Leonard Miron. Cochetează în continuare cu evenimentele, fiind din nou invitată să prezinte Festivalul de Muzică Ușoară „George Grigoriu” de la Brăila.
În 2011 se ocupă de programele speciale difuzate de TVR 3 cu ocazia sărbătorilor: Paște, 1 decembrie, Crăciun, Revelion, iar în 2012 repetă experiența fiind realizator și prezentator al programului special de Revelion „Poveste de vis” difuzat la TVR1 alături de Alex Stanciu.
În 2013 prezintă evenimentul „Călătorie de Crăciun” susținut de Gheorghe Zamfir la Cinema Patria.
În 2014 se implică activ în zona de organizare evenimente, participând în calitate de Marketing Manager la Gala „Zamfir - 50 de ani de scenă” care a avut loc la Ateneul Român din București. În televiziune, devine moderatorul emisiunii medicale „Un doctor pentru dumneavoastră”, difuzată la TVR Internațional, emisiune pe care o moderează până în 2017.
In 2016 este prezentatorul concertului „Cu drag, de Martisor” eveniment care a avut loc la Teatrul Național din Bucuresti, dar și al evenimentului „Întâlnire cu îngeri și maeștri spirituali” de la Hotel Caro din București.
Din 2018 devine redactor al emisiunii „Arte, carte si capricii”, difuzata la TVR 3, emisiune la care lucrează până în martie 2020, cand devine content creator pentru site-ul www.tvr.ro. Din ianuarie 2021 devine și social media manager pentru postul TVR3. Se ocupă de ambele roluri până în mai 2022.
Din mai 2022 reia producția emisiunii „Din Arhiva TVR” după o absență de 7 ani. Emisiunea ajunge să devină o colecție de interviuri cu mari personalități ale României: actori, interpreți, muzicieni. În paralel, realizează programele tv difuzate de sărbători ale postului TVR3: Revelion , Paște și Crăciun în 2023, dar si programele de Revelion, Paște și Rusalii în 2024, emisiuni cu specific folcloric.
Din 2023 devine unul dintre moderatorii emisiunii sociale, „La Sfatul Popular”, difuzată la TVR3.
În 2024 revine pe scenă în calitate de prezentator de evenimente speciale, fiind gazda a două evenimente de folclor: Festivalul Național de Coregrafie și Folclor „Petre Vlase” – editia a II-a, organizat în perioada 26-27 iunie 2024 la sala Teatrului de Vară „Radu Beligan și Festivalul – Concurs Național de Interpretare a Cântecului Popular Românesc „Dan Moisescu“, ediția a XXVIII-a, găzduit de Centrul Multifuncțional Educativ pentru Tineret „Jean Constantin”.
Timp de un an realizează în 2018 emisiunea radio „Vorbe cu personlitate” difuzată la Radio Seven. Are invitați de renume așa cum sunt scriitorii Pascal Bruckner, Bernard Minier, François Henry Désérable, Doina Ruști, dar și actori așa cum sunt Dorina Lazăr, Dan Condurache, Ileana Stana-Ionescu.
Interviuri